32000D1445
L 163/1
JURNALUL OFÍCIAL AL UNIUNII EUROPENE
DECIZIA NR. 1445/2000/CE A PARLAMENTULUI EUROPEAN ȘI A CONSILIULUI
din 22 mai 2000
privind aplicarea tehnicilor de aerocartografie și teledetecție în realizarea statisticilor agricole în perioada 1999-2003
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285,
având în vedere propunerea Comisiei (1),
în conformitate cu procedura stabilită în articolul 251 din tratat (2),
întrucât:
(1)
Decizia 94/753/CE a Consiliului din 14 noiembrie 1994 privind aplicarea continuă a teledetecției în statisticile agricole pe perioada 1994-1998 (3) a expirat la 31 decembrie 1998.
(2)
În prezent, se simte imperios nevoia de informații privind utilizarea terenurilor agricole și starea culturilor în contextul noilor aspecte ale politicii agricole comune și având în vedere extinderea Comunității, în special pentru analizarea interacțiunilor dintre agricultură, mediu și peisajul rural.
(3)
Reglementările detaliate pentru aplicarea măsurilor cuprinse în Decizia 94/753/CE trebuie armonizate și reorganizate pe baza experienței dobândite și a rezultatelor obținute.
(4)
În cooperare cu statele membre interesate, se va introduce un sistem de aerocartografie pentru culegerea informațiilor necesare privind modul de utilizare a terenurilor agricole și a altor elemente de interes.
(5)
Întrucât sistemul agro-meteorologic pentru prognozarea producției și monitorizarea stării culturilor sunt în prezent în stadiu funcțional, ele trebuie să fie separate de măsurile care necesită continuarea cercetărilor.
(6)
Activitățile de teledetecție care necesită continuarea cercetărilor și concepției în perioada 1999-2003 sunt cuprinse în al cincilea program-cadru din domeniul cercetării și dezvoltării (4).
(7)
Trebuie să se introducă prevederi pentru a încorpora în activitățile operative reglementate de prezenta decizie, dacă este cazul, ideile metodologice noi care pot rezulta din această cercetare.
(8)
Este, de asemenea, necesar ca prin prezentul act Comisia să poată delega aplicarea acestor măsuri, sub directa ei supraveghere, unor organisme comunitare sau naționale care se ocupă de realizarea statisticilor agricole sau organismelor recunoscute de către acestea.
(9)
Măsurile statistice care utilizează aerocartografia și tehnici de teledetecție respectă principiul subsidiarității, în măsura în care statele membre și Comisia răspund și se ocupă de aplicarea diferitelor măsuri în conformitate cu criteriile de eficiență și fezabilitate.
(10)
Aceste măsuri contribuie la îmbunătățirea instrumentelor statistice pe care Comunitatea le are la dispoziție pentru alcătuirea, realizarea și monitorizarea politicii agricole comune.
(11)
Prezenta decizie stabilește, pe întreaga durată a programului, un cadru financiar care constituie principalul punct de referință, în sensul punctului 1 al doilea paragraf din Declarația Parlamentului European, a Consiliului și Comisiei din 6 martie 1995 (5), pentru autoritatea bugetară pe perioada procedurii bugetare anuale.
(12)
Măsurile necesare pentru aplicarea prezentei decizii trebuie să fie adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor pentru exercitarea împuternicirii de punere în aplicare acordate Comisiei (6),
DECIDE:
Articolul 1
(1) Începând cu 1 ianuarie 1999, pe o perioadă de cinci ani, va fi aplicat un proiect de aerocartografie la nivelul Comunității în domeniul statisticii agricole. Utilizarea tehnicii de teledetecție va continua, în special după intrarea în funcțiune a sistemului agro-meteorologic.
(2) Ținând seama de informațiile culese deja de către statele membre, măsurile menționate în alineatul (1) vor fi desemnate la nivel comunitar și, dacă este posibil, în domenii de interes pentru Comunitate, în special pentru:
-
culegerea de informații necesare pentru aplicarea și monitorizarea politicii agricole comune și pentru analizarea interacțiunilor dintre agricultură, mediu și peisajul rural;
-
furnizarea de estimări privind suprafețele agricole cu culturi principale;
-
a se asigura monitorizarea stării recoltelor până la recoltare, astfel încât să se poată obține evaluări din vreme privind cantitățile și producția care urmează să se obțină.
(3) Începând cu 1 ianuarie 1999, după o perioadă de trei ani, se va decide, în funcție de experiența și în conformitate cu procedura stabilită la articolul 5 alineatul (2), continuarea aplicării măsurilor, îmbunătățirea lor pe perioada celor doi ani rămași sau sistarea măsurilor.
Articolul 2
Comisia asigură condițiile pentru ca prezentele măsuri să fie aplicate în limita finanțării existente.
Organismele naționale care au răspunderi privind realizarea de statistici agricole sau organismele recunoscute de acestea se pot implica voluntar în aplicarea prezentelor măsuri.
În conformitate cu procedura stabilită la articolul 5 alineatul (2), Comisia este obligată să informeze anual statele membre în legătură cu modalitățile de aplicare, metodele folosite, utilizarea fondurilor, evaluarea rezultatelor și programul de activitate pentru anul următor.
Articolul 3
Cadrul financiar pentru aplicarea prezentului program pe perioada 1999-2003 se stabilește prin prezenta decizie la 12,5 milioane EUR.
Achizițiile anuale trebuie să fie autorizate de autoritatea bugetară în limitele perspectivei financiare.
Articolul 4
Măsurile necesare pentru aplicarea prezentei decizii trebuie să fie adoptate în conformitate cu procedura de organizare menționată la articolul 5 alineatul (2).
Articolul 5
(1) Comisia trebuie să fie sprijinită de Comitetul permanent pentru statistica agricolă.
(2) În cazul în care se face mențiune la prezentul alineat, se aplică articolele 4 și 7 din Decizia 1999/468/CE, având în vedere dispozițiile articolului 8.
(3) Perioada prevăzută la articolul 4 alineatul (3) din Decizia 1999/468/CE se fixează la trei luni.
Articolul 6
Până cel târziu la data de 31 iulie 2003, Comisia trebuie să prezinte un raport Parlamentului European și Consiliului privind aplicarea acestor măsuri și utilizarea resurselor puse la dispoziție, însoțit, dacă este cazul, de propuneri privind modul în care poate continua folosirea tehnicilor de aerocartografie și teledetecție pentru alcătuirea statisticilor agricole.
Articolul 7
Prezenta decizie intră în vigoare în ziua următoare datei publicării în Jurnalul Oficial al Comunităților Europene.
Se aplică de la 1 ianuarie 1999 până la 31 decembrie 2003.
Adoptată la Bruxelles, 22 mai 2000.